༄། ། གཅེས་པའི་སྙིང་པོ་བཀྲ་ཤིས་རྒྱལ་མཚན་ཞེས་པ་དགེ་སློང་གྲགས་འབྱུང་གི་ཞུ་ཆོས། ། ཅུང་ཟད་དུས་འདིར་བདག་གིས་འབྲི། ། རྒྱ་མཚོ་ཆེར་ཡངས་རུས་སྦལ་མགྲིན་ཆུད་ལྟར། ། མི་ལུས་ཐོབ་པར་ཤིན་ཏུ་རྙེད་པར་དཀའ། ། དལ་འབྱོར་རྙེད་པ་དེ་བས་ཤིན་ཏུ་དཀོན། ། སྡུག་བསྔལ་རྩ་བ་ཉོན་མོངས་དུག་གསུམ་འདི། ། གངས་ཁྲོད་ནགས་ཁྲོད་དགོན་པ་ཐག་རིང་དུ། ། ཕྱིན་པས་ནམ་ཡང་སྤོངས་པར་མི་འགྱུར་ཞེས། ། རྒྱལ་བ་སྲས་དང་བཅས་པས་འོ་དོད་འབོད། ། གང་དུ་འདུག་ཀྱང་རང་གི་ཉོན་མོངས་སྤོངས། ། གཞན་སྐྱོན་མིག་བཞིན་མི་བསྲུང་རང་སྐྱོན་སྣང་། ། མེ་ལོང་བཞིན་ཞེས་བླ་མ་དམ་པས་གསུང་། ། སྣང་སྲིད་འདི་ཀུན་ཆོས་ཀྱི་སྐུ་ཡིན་ཏེ། ། ཡོན་ཏན་ཕྲིན་ལས་དག་དང་ལྷན་ཅིག་ཅེས། ། ཐུབ་མགོན་རྒྱལ་བ་རྣམས་དང་རིན་ཆེན་གསུང་། ། བུ་གཅིག་ལོག་པར་མ་བལྟ་རྒྱལ་བའི་སྲས། ། ལོག་ལྟ་ཅན་གྱིས་འཕགས་ལམ་མི་ཐོབ་ཅེས། ། ཉིད་ཀྱིས་དམ་བཅས་རྟག་ཏུ་ཡང་ཡང་སྨྲ། ། ཚིག་དོན་འགལ་བར་མ་མཛད་ཨག་ཙར་ཅན། ། ལུས་དང་སྲོག་སོགས་གང་ལའང་མ་ལྟས་པར། ། རྟག་ཏུ་ངུ་དང་ནོར་བཟང་ཇི་བཞིན་དུ། ། བླ་མ་དམ་པའི་ཞབས་ཀྱི་དྲུང་དུ་བསྡད། ། ཉོན་མོངས་ཞེ་སྡང་ཡིད་ཀྱིས་གཡེངས་པའི་ཚེ། ། བླ་མ་དམ་པ་མཉེས་པར་མ་གྱུར་ཅིང་། ། དུག་གི་མེ་ཏོག་རྡོ་རྗེ་སེར་བ་བཞིན། ། ཡེ་ཤེས་མཐུ་ཡིས་བདག་གི་ལོག་རྟོག་བཅོམ། ། འགྲོ་བའི་དོན་ཕྱིར་འོ་བརྒྱལ་ཆེན་པོ་ཡིས། ། ཕོངས་པར་གྱུར་ཚེ་ཞབས་འབྲིང་ཞབས་ཏོག་བྱས། ། ཁེ་དང་གྲགས་པ་ཆོས་བརྒྱད་བསམ་པ་ཡིས། ། ཅུང་ཟད་ཞབས་ཏོག་བྱས་པའི་མཐོང་ཆོས་ཀྱིས། ། རྒྱུ་དང་འབྲས་བུ་ཕན་ཚུན་དཔག་པའི་ཚུལ། ། དགེ་འོ་ལེགས་སོ་ཁྱོད་ཀྱིས་བཟང་བྱས་ཞེས། ། གདུང་བའི་ཤུགས་ཀྱིས་འདི་སྐད་ཚིག་གིས་བསྟོད། ། སྐྱིད་ལ་ལྐོག་སྣོགས་བྱེད་པ་ཀུན་གྱིས་རྩོམ། ། སྡུག་ལ་ལྐོག་རྣོགས་བྱེད་པའི་སྙིང་རུས་ཅན། ། བདག་གི་བླ་མའི་ཉེ་གནས་ཡིན་ཞེས་ཟེར། ། གཉེན་པོས་སྤང་བྱ་བཅོམ་པའི་ཡོན་ཏན་གྱིས། ། རྒྱུ་ལས་འབྲས་བུ་བསླུ་བ་མེད་པའི་ཕྱིར། ། བརྩེ་བས་གནས་པའི་ཡིད་ལ་དགའ་བདེ་སྐྱེས། ། བཟང་པོའི་གྲགས་པ་ཕྱོགས་རྣམས་ཀུན་ཏུ་རྒྱས། ། ཤཱཀྱའི་སྲས་ཀྱི་དགེ་སློང་འཇིགས་མེད་པ། ། བླ་མ་དམ་པའི་བུ་སྡུག་ཡིད་འོང་ཞིང་། ། སྲོག་ལ་མི་བལྟ་རྟག་ཏུ་མཉེས་བྱེད་པ། ། དཔོན་མཆོག་དེས་ཀྱང་མར་ཁུ་ལྡུད་དམ་ཟེར། ། ཚུལ་འཆོས་ཕྲ་བའི་བྱ་བ་འདི་འདྲ་ན། ། ཉོན་མོངས་ཁོང་དུ་གསོད་པའི་བརྟོུང་ཡང་བླ། ། གོང་མའི་བརྟུལ་ཞུགས་ཟུངས་ཤིག་ཆོས་ཀྱི་བུ། ། གཅེས་པའི་སྙིང་པོ་དྲི་མ་མེད་པའི་དཔལ། ། རིན་ཆེན་ཕྲེང་བ་བཀྲ་ཤིས་རྒྱལ་མཚན་འདི། ། ཉེས་ཚོགས་སྤང་ཕྱིར་བདག་གི་སློབ་མས་ཞུས། ། འགྲོ་བས་བླ་མེད་བྱང་ཆུབ་མཆོག་ཐོབ་ཤོག། ཤཱཀྱའི་སྲས་ཀྱི་དགེ་སློང་གྲགས་པ་འབྱུང་གནས་ཀྱིས་ཞུས་པ་རྫོགས་སོ། ། ། ། ༡༡༧༽